Чип и Дейл: Спасителен отряд
„Чип и Дейл: Спасителен отряд“ () е американски анимационен сериал на компанията „Дисни“. Негови главни герои са катериците Чип и Дейл, с още трима приятели, като детективи.

Идеята стартира като двучасов самостоятелен телевизионен филм, „Спасителен отряд напред“ (Rescue Rangers: To the Rescue). Самият сериал се излъчва за първи път на 5 март 1989 г., често комбиниран в едночасово предаване с „Патешки истории“. Последният епизод е излъчен на 19 ноември 1990 г., като по това време сериалът е част оттогава популярното в САЩ предаване „Следобед на Дисни“ и продължава да се излъчва в него за още известно време.

Създадени са общо 65 епизода; първоначалният филм е разделен на пет половинчасови части (епизоди 14-18).

Герои

Добри герои 
 Чип носи шапка тип „федора“ и пилотско яке. Той играе ролята на лидер на Спасителния отряд и прекарва свободното си време в четене на детективски книги. Представен е като отдаден на работата си и обикновено като сериозен и отговорен.
 Дейл носи хавайска риза. Въпреки че също е отдаден на работата си, той е представен като обичащ забавленията пакостлив шегобиец и като неотговорен. През повечето време той чете комикси и гледа научно-фантастични филми и филми на ужасите.
 Рокфор е австралийски мишок, който има постоянна мания към сиренето и изпитва голям страх от котки. Рокфор среща Чип и Дейл за първи път на един кораб, където трябва да се справят с Ал Котконе и бандата му. Отначало им прави сечено на двете катерички, понеже са го ядосали, но щом разбира, че Ал Котконе им е общ враг, се съюзяват. Той се присъединява към тях заедно с приятеля си Зипър и изобретателката Трикси.
 Трикси е млада женска мишка, която е механик и изобретател на Спасителния отряд. Тя е дъщеря на починал изобретател и летец, на име Гиго Бурмата, който е бил стар приятел на Рокфор. Тя се среща за първи път с Чип и Дейл в техния първи случай като Спасителен отряд и се присъединява към тях заедно с Рокфор и приятеля му Зипър, тъй като няма къде другаде да отиде след смъртта на баща си. И Чип, и Дейл са много привлечени от Трикси, но тя не забелязва това, защото е заета с изобретенията си през повечето време. Трикси е може би най-популярният герой от филма и има много фенове в Интернет.
 Мухата Зипър е помощник на Рокфор и талисман на Спасителния отряд. Зипър често се занимава с малките работи, с които останалите членове на Отряда не могат да се справят.

Злодеи 
 Ал Котконе е котка-престъпен бос. Той има четирима помощници – улична котка на име Мепс, гущер Брадатко, къртица, и плъх на име Зурльо, който се появява доста по-рядко в епизодите. Превъзхождайки ги всички тях значително по интелект, Ал Котконе често ги мъмри за техните глупости и бели, и е един от най-честите врагове на Спасителния отряд. Много обича риба, и диаманти, ненавижда кучетата. Въпреки че в началните епизоди е представен като домашен любимец на човек-престъпник (Олдрин Клордейн), в останалите епизоди той е независима котка.
 Професор Нортън Нимнъл е луд учен, работил за Олдрин Клордейн и другият най-чест враг на Спасителния отряд, които винаги провалят пъклените му планове. Нимнъл носи големи очила, има оранжеви коса и мустаци, и зловещ, пронизителен смях.

Продукти, последвали сериала 
По сериала създадени видеоигри за фирмата „Нинтендо“ от „Капком“. По-късно се появява и игра за PC.

Издадени са и 19 броя комикси „Чип и Дейл: Спасителен отряд“, които компанията Уолт Дисни издава сама, без да дава лиценз на друг издател.

„Чип и Дейл: Спасителен отряд“ в България 
Сериалът „Чип и Дейл: Спасителен отряд“ е озвучен на български и е излъчен по Канал 1 за първи път през 1992 г. в предаването „Уолт Дисни представя“. Повторен от БНТ в новото предаване на „Дисни“. Дублажът е спонсориран от Disney Character Voices International.

Комикси за Чип и Дейл са публикувани през 1992 – 1993 г. от издателство „Егмонт България“ в списание „Мики Маус“.

Външни препратки 
 
 
 Официална страница към ТВ канала „Toon Disney“ 
 Българското интро на „Чип и Дейл: Спасителен отряд“

Американски анимационни сериали
Сериали на Дисни
Предавания на Дисни Ченъл